**ΠΑΝΕΛΛΗΝΙΟ ΣΩΜΑΤΕΙΟ ΕΡΓΑΖΟΜΕΝΩΝ VODAFONE-ΠΑΝΑΦΟΝ**(Αρ. Απόφασης Πρωτοδικείου: 5215/2008)

Αρ. Πρωτοκόλλου: 55/2014

Αθήνα,8 Δεκεμβρίου 2014

**BIG BOSS IS WATCHING YOU**

Σε αρκετές ανακοινώσεις μας, έχουμε καταγγείλει τις μεθοδεύσεις της Vodafone στην ουσιαστική κατάργηση των εργασιακών μας δικαιωμάτων. Τα τελευταία χρόνια έχουμε γίνει μάρτυρες στοχευμένων προσπαθειών κατάργησης σταθερών θέσεων εργασίας και μετατροπής ή αντικατάστασης τους με αβέβαιες και επισφαλείς θέσεις εργασίας, μαζικού υποχρεωτικού outsourcing ολόκληρων τμημάτων, μαζικών στην ουσία απολύσεων που τις ονομάζουν «εθελούσιες εξόδους», κ.τ.λ. Βέβαια, όλο αυτό το καθεστώς, συνοδεύεται με περαιτέρω εντατικοποίηση, αναγκαστικές υπερωρίες, πίεση, κ.α. Σε συνέχεια αυτών η Vodafone αναγάγει τις έννοιες εργασιακό περιβάλλον και εργασιακές συνθήκες σε άλλο επίπεδο.

Με μια, άνευ προηγούμενου, οργουελική προσέγγιση ενημέρωσαν τους συναδέλφους μας στην διεύθυνση εξυπηρέτησης πελατών ότι πλέον όλες οι κλήσεις καταγράφονται και πως αυτές χρησιμοποιούνται με τον τρόπο που κρίνει η διοίκηση για την αξιολόγηση των εργαζομένων.

Σε αρκετούς εργαζόμενους μέχρι σήμερα, έχουν παρουσιάσει ένα χαρτί και τους ζητούν να το υπογράψουν, ώστε με αυτό τον τρόπο να συνηγορήσουν στην παρανομία τους. Έτσι με την υπογραφή των συναδέλφων η διοίκηση «αποκτά» το δικαίωμα να ηχογραφεί τις κλήσεις τους αλλά και να «βλέπει» την οθόνη του υπολογιστή των συναδέλφων μας ανά πάσα ώρα και στιγμή, με την υπερπρόθυμη συμμετοχή των προϊσταμένων σε αυτό.

Είναι προφανές ότι οι λόγοι για τους οποίους τα κάνουν αυτά δεν είναι για να διασφαλίσουν την εταιρεία σε ενδεχόμενη μελλοντική αντιδικία με κάποιον συνδρομητή αλλά έχουν καθαρά αστυνομικό χαρακτήρα κατασκοπεύοντας την κάθε μας κίνηση. Μάλιστα σε ενημέρωση που έγινε σε συναδέλφους της εν λόγω διεύθυνσης, αναφέρθηκε επίσης ότι οι προϊστάμενοι έχουν σκοπό να φτιάξουν φάκελο σε κάθε εργαζόμενο με τα ιδιαίτερα χαρακτηριστικά της προσωπικότητας του! Η δικαιολογία είναι ότι με αυτό τον τρόπο θα μπορεί να έχει feedback ο οποιοσδήποτε προϊστάμενος επιθυμεί να τον εντάξει στο τμήμα του, χωρίς να χρειαστεί να «σπαταλήσει» χρόνο για να τον γνωρίσει από την αρχή! Δηλαδή πέραν της καταγραφής, θα έχουμε και φακέλωμα.

Συνάδελφοι, μπορεί η Vodafone να τα αγνοεί ή να μην τα υπολογίζει αλλά θα πρέπει να τους ξεκαθαρίσουμε με τον πλέον σαφή τρόπο ότι υπάρχουν κατοχυρωμένα συνταγματικά δικαιώματα προστασίας και των δικών μας προσωπικών δεδομένων. Είμαστε εργαζόμενοι με προσωπικότητα και αξιοπρέπεια. Δεν πρέπει να αφήσουμε καμία Vodafone να καταπατάτις ελευθερίες και την αξιοπρέπεια μας. Δεν πρέπει να αφήσουμε καμία θέση εργασίας μας έρμαιο των διαθέσεων και των προσωπικών αντιπαθειών των προϊσταμένων μας στο πλαίσιο της δήθεν αξιολόγησης. Ήδη μέχρι σήμερα μετράμε πολλές εκατοντάδες άνεργους συναδέλφους.

**ΔΕΝ ΣΥΝΑΙΝΟΥΜΕ ΣΤΗΝ ΑΞΙΟΛΟΓΗΣΗ ΚΑΙ ΤΗΝ ΚΑΤΑΣΚΟΠΕΙΑ ΜΑΣ,ΑΡΝΟΥΜΑΣΤΕ ΤΗΝ ΥΠΟΓΡΑΦΗ ΤΟΥ ΕΓΓΡΑΦΟΥ, ΥΠΕΡΑΣΠΙΖΟΜΕΝΟΙ ΤΗΝ ΑΞΙΟΠΡΕΠΕΙΑ ΜΑΣ**

**ΣΥΛΛΟΓΙΚΑ ΜΕ ΤΗΝ ΑΝΤΙΘΕΣΗ ΜΑΣ ΘΑ ΤΟΥΣ ΑΝΑΓΚΑΣΟΥΜΕ ΝΑ ΤΟ ΠΑΡΟΥΝ ΠΙΣΩ**

**ΔΕΝ ΣΥΝΑΙΝΟΥΜΕ ΣΤΗΝ ΜΕΛΛΟΝΤΙΚΗ ΑΠΟΛΥΣΗ ΜΑΣ**

**Tο Δ.Σ. του**

**Πανελληνίου Σωματείου Εργαζομένων Vodafone-Πάναφον**